ครม.อนุมัติงบประมาณ 1,169 ล้านบาท ให้ สอศ. ดำเนินโครงการ “อาชีวะ สร้างช่างฝีมือ ตามแนวทางโรงเรียนพระดาบส” ต่ออีก 10 ปี
นางสาวตรีนุช เทียนทอง รัฐมนตรีว่าการกระทรวงศึกษาธิการ (ศธ.) เปิดเผยว่า  ในการประชุมคณะรัฐมนตรี (ครม.)  มีมติเห็นชอบให้สำนักงานคณะกรรมการการอาชีวศึกษา (สอศ.)  ดำเนินโครงการอาชีวะ สร้างช่างฝีมือ ตามแนวทางโรงเรียนพระดาบส โดยจัดการเรียนการสอนในสถานศึกษา จำนวน 30 แห่งกระจายทั่วถึงทุกภูมิภาค เป็นระยะเวลา 10 ปี ตั้งแต่ปีงบประมาณ 2566 -2575 ใช้งบฯทั้งสิ้น 1,169 ล้านบาทเศษ สำหรับการเลือกผู้เรียนให้พิจารณาผู้ที่ขาดโอกาส ยากไร้ ฐานะยากจนและมีทัศนคติที่ดี จบแล้วให้ทำงานทันที เพื่อให้มีรายได้ในการใช้จ่ายในครอบครัวได้ ไม่ได้กำหนดวุฒิการศึกษา อายุตั้งแต่ 18-35 ปีขึ้นไป ทั้งนี้ หากนอกเหนือจากช่วงอายุดังกล่าวให้อยู่ในดุลยพินิจของผู้บริหารสถานศึกษา โครงการดังกล่าวได้จัดการศึกษาหลักสูตรระยะสั้นด้านอาชีพ ระยะเวลา 1 ปี มาแล้วจำนวน 3 รุ่น ในสถานศึกษาสังกัด สอศ. จำนวน 12 แห่ง ตั้งแต่ปีงบฯ 2561 ซึ่งผลการดำเนินงานที่ผ่านมาโครงการฯสามารถสร้างโอกาสทางการศึกษาให้แก่เด็ก เยาวชนและประชาชน ในพื้นที่ห่างไกล ชายแดน ชายขอบ เขตชนบทและเขตเศรษฐกิจพิเศษ ที่มีฐานะยากจนขาดโอกาสทางการศึกษา หรือว่างงาน เข้ารับการศึกษาหลักสูตรระยะสั้นด้านอาชีพ ลดปัญหาความเหลื่อมล้ำได้จริง ขณะนี้อยู่ระหว่างดำเนินการฝึกอบรม รุ่นที่ 4 และมีสถานศึกษาให้ความสนใจสมัครใจเข้าร่วมโครงการเป็นจำนวนมาก เนื่องจากในพื้นที่บริการมีเด็ก เยาวชนและประชาชนที่ขาดโอกาสทางการศึกษาที่มีความประสงค์จะเข้ารับการฝึกอบรมในโครงการจำนวนมาก ดังนั้น ครม. จึงมีมติให้ขยายการดำเนินโครงการนี้ออกไปอีก 10 ปี